กรุงไทยสุดไฮเทคให้บริการเฟซไทม์
กรุงไทยมามาดใหม่ เปิดศักราชใหม่รุกบริการเฟซไทม์ สื่อสารกับลูกค้าแบบเห็นหน้าทางอินเทอร์เน็ต
16 ธ.ค. 2554

กรุงไทยมามาดใหม่ เปิดศักราชใหม่รุกบริการเฟซไทม์ สื่อสารกับลูกค้าแบบเห็นหน้าทางอินเทอร์เน็ต 
นายอนุชิต อนุชิตานุกูล รองกรรมการผู้จัดการใหญ่ ธนาคารกรุงไทย กล่าวว่า ในต้นปีหน้าธนาคารจะรุกทำการตลาด “KTB netbank Face Time” เป็นบริการผ่านเว็บไซต์ www.ktbnetbank.com สำหรับลูกค้าที่ใช้ไอแพด สมาร์ตโฟน และคอมพิวเตอร์ที่สามารถเห็นหน้า เพื่อให้สื่อสารกับพนักงานของธนาคารได้โดยไม่ต้องเดินทางมาทำธุรกรรมที่สาขา 
ปัจจุบันมีลูกค้าสามารถติดตั้งแอพพลิเคชันนี้ได้จากไอแพดและไอโฟน แต่ยังไม่ได้ทำการตลาดให้ลูกค้ารู้จักมากนัก เนื่องจากธนาคารได้ออกบริการนี้พ่วงกับการทำการตลาดแจกไอแพด แต่เกิดการทักท้วงจากธนาคารแห่งประเทศไทย (ธปท.) แต่หากไม่ทำการตลาดสำหรับการออกผลิตภัณฑ์หรือบริการใหม่ จะไม่ได้รับความสนใจจากลูกค้า ตอนนี้เมื่อ ธปท.พิจารณาแล้วว่าสามารถทำได้ ในปีหน้าธนาคารก็จะรุกบริการนี้จริงจัง โดยเพิ่มพนักงานให้บริการผ่านเฟซไทม์จากที่มีอยู่ 5 คน เป็น 20 คน เพราะปัจจุบันรูปแบบการใช้ชีวิตของคนเปลี่ยนไป หันมาทำธุรกรรมบนโทรศัพท์มือถือสมาร์ตโฟนมากขึ้น 
บริการธนาคารในรูปแบบเฟซไทม์ จะสามารถขยายช่องทางบริการอื่นได้เพิ่มในอนาคต แต่จะต้องหารือกับคณะกรรมการป้องกันและปราบปรามการฟอกเงิน (ปปง.) และ ธปท.อีกครั้ง
นายอนุชิต กล่าวว่า ปริมาณการทำธุรกรรมผ่านช่องทางอิเล็กทรอ นิกส์ของธนาคารเพิ่มขึ้น 50% ส่วนที่เติบโตมากที่สุดคือ การทำธุรกรรมทางการเงินผ่านสมาร์ตโฟน